Só lyk planne vir Nasionale GesondheidsversekeringMinister Aaron Motsoaledi. Foto: GCIS/Flickr Die minister van gesondheid het Donderdag meer besonderhede bekend gemaak oor die regering se planne vir ŉ Nasionale Gesondheidversekering (NGV). Die kabinet het onlangs die Wetsontwerp op Nasionale Gesondheidsversekering vir publikasie in die Staatskoerant goedgekeur en kort daarvoor die wetsontwerp wat wysigings aan die Wet op Mediese Skemas voorstel. Albei gaan in die Staatskoerant vir kommentaar gepubliseer word. Dr. Aaron Motsoaledi het Donderdag tydens ŉ mediakonferensie meer inligting oor die wetsontwerpe bekend gemaak. Volgens hom is die NGV ŉ gesondheidsfinansieringstelsel wat fondse bymekaarmaak om toegang te verleen tot gehalte gesondheidsdienste vir alle Suid-Afrikaners ongeag hul sosio-ekonomiese status. “Dit sal ŉ reuse-herorganisasie van die huidige gesondheidstelsel, sover dit die openbare asook die private betref stelsel, benodig.” Die minister het bevestig dat alle werkende Suid-Afrikaners verplig sal wees om tot die NGV by te dra. Hy kon egter nie meer besonderhede bekend maak nie en het gesê die tesourie sal dit moet bepaal. Motsoaledi het gesê alle Suid-Afrikaners moet uiteindelik toegang tot openbare sowel as private gesondheidsorg hê. Volgens Motsoaledi stel die Wêreldgesondheidsorganisasie voor dat lande 5% van hul BBP op gesondheid bestee terwyl Suid-Afrika tans 8,7% van sy BBP op gesondheid bestee. “Die private sektor bestee 4,5% van die BBP op gesondheid maar voorsien slegs sorg vir 16% van die bevolking. Die openbare sektor bestee 4,2% van die BBP op gesondheid en voorsien sorg vir 84% van die bevolking.” Motsoaledi het gesê die regering is deeglik bewus van die swak gehalte van openbare gesondheidsorg. “Ons is ook bewus van die gebrek aan doeltreffendheid in die openbare gesondheidsorgstelsel.” Hy het gesê twee probleme moet uitgestryk word voordat die NGV in werking gestel kan word: “Die duur koste van private gesondheidsorg en die swak gehalte van openbare gesondheidsorg.” Motsoaledi het gesê daar is juis besluit om ŉ gesondheidsombudsman aan te stel weens probleme by staatshospitale en klagtes van pasiënte. Volgens Motsoaledi is nog ŉ rede wat aangevoer word waarom die NGV nie suksesvol sal wees nie die oortuiging dat vroeëre NGV-toetslopies misluk het. Hy het gesê daar is belangrike lesse uit dié toetslopies geleer. Motsoaledi het gesê die eerste fase van die NGV was van 2012 tot 2017. Fase 2 sal plaasvind oor ŉ tydperk van vyf jaar vanaf 2017 tot 2022 en sal voortgaan met die implementering van inisiatiewe om gesondheidsorg te versterk en die instel van wetgewing en wysigings aan ander wetgewing. Fase 3 sal plaasvind oor ŉ tydperk van vier jaar vanaf 2022 tot 2026 en sal insluit die voortsetting van gesondheidsorgstelsels wat op ŉ deurlopende basis versterk word; die mobilisering van addisionele bronne soos goedgekeur deur die kabinet en die selektiewe kontraktering van gesondheidsorgdienste van private verskaffers.